text: Fængselsleder skal i fængsel for vold mod indsat
  22 september 2017 kl. 20.05
  En mellemleder i Enner Mark Fængsel er dømt for at vælte indsat omkuld og tvære mad ud i hovedet på ham.
  En 60-årig mellemleder i Enner Mark Fængsel er fredag ved Retten i Horsens blevet idømt 60 dages ubetinget fængsel for vold mod en indsat.
  Det skriver Horsens Folkeblad.
  Episoden fandt sted 18. april om eftermiddagen i en observationscelle i fængslets Afdeling E. Det er en afdeling, der blandt andet rummer indsatte med banderelationer.
  Her skubbede mellemlederen den indsatte omkuld på en seng, hvorefter han greb ham om nakke og hår og trak ham ned på gulvet.
  Overgrebet fortsatte med, at den 60-årige kørte mandens ansigt rundt i madrester, som lå på gulvet. Desuden trykkede han den indsattes ansigt ned i en madbakke og råbte, at han skulle æde maden.
  Til slut bankede fængselslederen mandens hoved ned i gulvet flere gange.
  Den indsatte pådrog sig skader i ansigtet, på arme og ben og fik revet flere totter hår af.
  Den 60-årige, der har været suspenderet siden episoden, har under hele sagen nægtet sig skyldig.
  Men fem fængselsbetjentes vidneudsagn mod ham overbeviste ifølge Horsens Folkeblad domsmandsretten om, at han er skyldig.
  Fængselslederen ankede på stedet dommen til Vestre Landsret.
  